AlexejDobrolubov/national_council_slovak_2010 huggingface dataset:
28. schôdza NR SR - 1.deň - B. popoludní
Dátum: 2012-01-31
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

201. Ďakujem pekne. My s kolegom Kaníkom veľa diskutujeme o tomto zákone v ostatnom čase, takže nemusím len faktickou poznámkou na neho reagovať, vieme si to aj ináč vydiskutovať, ale napriek tomu možno niekoľko krátkych poznámok. Tá prvá je, pán poslanec má pravdu v tom, že akosi sa na tie ostatné zdravotnícke povolania pozabudlo, to je fakt. Treba povedať, že od toho decembra sa s nimi veľmi intenzívne rokuje aj na výbore pre zdravotníctvo aj na ministerstve zdravotníctva. Ja verím, že výsledok sa zrodí, že budeme mať k dispozícii legislatívnu normu, ktorá upraví vo vzťahu k postaveniu týchto zdravotníckych profesií, ich náročnosti, odbornej príprave, ich ohodnotenie. Samozrejme treba jedným dychom povedať, že môže sa to urobiť len vo vzťahu k reálnym finančným prostriedkom, ktoré v rezorte zdravotníctva sú. Ja som vo svojom vystúpení povedal, že nepovažujem za šťastné, že v roku 2011 sa tri skupiny zdravotníckych povolaní od seba oddelili. Lekári išli svojou cestou, sestry išli svojou cestou a tí ostatní akoby ostali na chvoste, ale už sa to stalo. Ja nechcem z toho nikoho viniť ani upodozrievať, faktom je, že budeme to musieť riešiť na tri etapy. Chcel by som ešte možno povedať jednu jedinú poznámku, že mnohokrát som začul interpretáciu, že zákon o sestrách sa preto tak intenzívne rieši lebo sa blížia voľby a že je to predvolebný ťah. Musím naozaj úprimne povedať, že v júni, keď sme diskutovali o petícii, keď vláda schválila uznesenie v septembri, keď sa pripravoval zákonník, to nikto netušil, že v októbri padne vláda a budeme pred predčasnými voľbami. Tento zákon ide riadnym legislatívnym procesom a nie je v žiadnom súvise s predčasnými parlamentnými voľbami. Ďakujem pekne.
28. schôdza NR SR - 1.deň - B. popoludní
Dátum: 2012-01-31
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

195. Ďakujem pekne. Ostanem v tejto vecnej rovine, lebo myslím, že to bola veľmi dobrá pripomienka. Ten problém je košatejší, veď hovoríme o tom opakovane aj na výbore pre zdravotníctvo, aj preto som navrhol poslanecký prieskum vo všetkých troch zdravotných poisťovniach. Tá moja prvá poznámka je, že pri schvaľovaní štátneho rozpočtu sme schvaľovali aj rámcovo disponibilné zdroje pre verejné zdravotné poistenie, vieme, že je tam medziročný nárast tých disponibilných zdrojov. Druhá skutočnosť je, že schválený zákon o lieku a rozsahu by mal viesť reálne k úsporám na nákladoch na lieky v jednotlivých zdravotných poisťovniach, čiže toto sú predpoklady, z ktorých sa dá dnes vychádzať, že v roku 2012 by mali byť finančné prostriedky na to, aby boli vykryté navýšenia miezd lekárov a sestier. Druhou otázkou je ale, ako sa reálne tieto peniaze zo zdravotných poisťovní dostanú k poskytovateľom zdravotnej starostlivosti a to je možné len úpravou zmluvných pomerov. Tretím problémom je, že väčšinou rozprávame len o nemocniciach, ale potrebujeme sa naozaj reálne rozprávať o ambulanciách, kde to vidím omnoho komplikovanejšie toto navyšovanie zmlúv a dobre, že si na to upozornil, lebo naozaj táto otázka tu je na stole a je aktuálnou. A tou mojou poslednou poznámkou možno na rozprúdenie diskusie je aj skutočnosť, že akosi sme si zvykli, keď hovoríme o úprave zmluvných vzťahov diskutovať len so Všeobecnou zdravotnou poisťovňou, ale nárast disponibilných zdrojov vo verejnom zdravotnom poistení, z lepšieho výberu zdravotného poistenia a zmeny v liekovej politike by mali mať pozitívny vplyv aj na hospodárenie ďalších dvoch zdravotných poisťovní, aj preto je potrebné s nimi diskutovať o tom, ako oni upravia svoje zmluvné vzťahy s poskytovateľmi zdravotnej starostlivosti.
5. schôdza NR SR-2. deň-streda- A dopoludnia
Dátum: 2010-09-08
Poslanec: Muňko, Dušan (SMER - SD)
Druh vystúpenia: Vystúpenie s faktickou poznámkou

45. Ja by som len chcel doplniť, že pokiaľ sa týka zdravotníckych zariadení a výpomoc týmto zdravotníckym zariadeniam, to je tá výborná reforma zdravotníctva, ktorú predviedol pán minister Zajac, že všetky lukratívne veci boli dané do súkromných rúk, či to je patológia, labáky, sanitky, a to, čo je stratové, ostalo, fakultné nemocnice, na samospráve. Samozrejmá vec, že tým vytvára aj zadlžovanie do Sociálnej poisťovne. Splatenie tých, tej pôžičky, výpomoci bola, samozrejmá vec, pomoc fakultným nemocniciam, aby prakticky mohli čerpať aj štrukturálne fondy. To je samozrejmá vec. Ale druhá vec je, že kríza, ktorá nastala v roku 2008, ohrozovala plnenie, aj pokiaľ sa týka plnenie Sociálnej poisťovne. A keby bola správne nastavená, keby bol správne nastavený druhý pilier, tak aj verejný dlh by v Sociálnej poisťovni nebol. Keď zoberieme, že predchádzajúca vláda nemala prakticky zarátaný dlh v Sociálnej poisťovni vo verejných financiách a situácia v roku 2008, 2009 a 2010 je úplne iná z hľadiska krízy, hlavne pokiaľ sa týka ekonomicky aktívneho obyvateľstva, či živnostníkov, ale aj niektorých malých firiem, ktoré sa z hľadiska druhotnej platobnej neschopnosti dostávajú tým, že neplatia. (Potlesk.)
3. schôdza NR SR - 5. deň - utorok - B. popoludní
Dátum: 2010-08-10
Poslanec: Muňko, Dušan (SMER - SD)
Druh vystúpenia: Vystúpenie s faktickou poznámkou

32. Chcel by som podporiť návrh pani poslankyne Sabolovej, pokiaľ sa týka spojenia Štátnych lesov v Tatrách so Štátnou ochranou prírody. Nám sa to nepodarilo a tie vzťahy, ktoré sú tam, trpia Tatry. Ale netrpia len Tatry, trpia prakticky všetky chránené územia, ktoré sú, pretože sa dohadujú Štátna ochrana prírody proste so Štátnymi lesmi. Pričom obidve organizácie sú štátne, resp. podliehajú štátu. Prečo to hovorím? Keď pozriete po pohrome, ktorá bola 2005 v Tatrách, tak dneska lykožrút zožiera veci ďalej, pričom všade vo svete veci sa riešia ináč, ako ich riešia naši ochranári. To je jedna vec. Druhá vec, prikláňam sa takisto, aj pokiaľ sa týka to, čo tu povedala aj k zdravotníctvu. Pokiaľ sa nedohodneme koalícia a opozícia, tak tie problémy, ktoré má dneska Sociálna poisťovňa, ktorá má problémy s platením, resp. zdravotníckych zariadení, bol generálny pardon. Znova vyvoláva tú istú situáciu, no nevyvoláva len, že neplatí do Sociálnej poisťovne, ale tým, že je zadlžené zdravotníctvo, neplatí dodávateľom, ktorí dávajú služby. Treba tu takisto nájsť konsenz, aby sme sa pohli, tak ako pri riešení sociálnych vecí, aj v zdravotníctve. A... Ďakujem pekne.
3. schôdza NR SR - 3. deň - štvrtok - B. popoludní
Dátum: 2010-08-05
Poslanec: Muňko, Dušan (SMER - SD)
Druh vystúpenia: Vystúpenie s faktickou poznámkou

Pán podpredseda vlády, ja som vám pripravil, odovzdal zoznam zmien, ktoré požaduje Sociálna poisťovňa. Pán podpredseda, neviem, či si uvedomujete, že ja som riaditeľ verejnoprávnej inštitúcie a vy ma verejne vydierate. Keby ste ma boli zavolali medzi štyrmi očami a povedali, že, pán riaditeľ, mám túto predstavu, bol by som aj ja ináč konal. Vy verejne cez televíziu ste ma vydierali. Neviem, či si uvedomujete dôsledky toho celého, ale dúfam, že keď si ich neuvedomujete, tak si to prejednajte s právnikom. Ja môžem robiť v Sociálnej poisťovni len to, čo mi dovolí správny fond. Ja mám v správnom fonde 3,5 %, dnes 2,9, podľa toho, aký je výber. Vlani som ušetril 33 mil. eur, čiže zhruba miliardu, nič som nekupoval, za mojej éry boli podpísané tri zmluvy. Všetky zmluvy, ktoré sú tam podpísané z hľadiska výpočtovej techniky a sú tam desaťročné počítače, idú od roku 1992 a 2003, gro je podpísané Knitlom, takže by som vás poprosil, keby ste si našli čas, sadli si ako predseda dozornej rady a pozreli sa na niektoré veci. To je moje stanovisko k uvedenému problému. A pokiaľ sa týka, ak máte iné riešenie, pokiaľ sa týka dotovať prvý pilier, ale veci, ktoré tu hovoríte, v celej Európskej únii, pokiaľ sa týka aj nemocenské poistenie, z hľadiska poistenia, je povinné. Vy zavádzate veci a som presvedčený, že podpredseda vlády Mikloš má tieto prepočty spravené, a preto vám na to nemohol pristúpiť. A nemôže vám pristúpiť ani na bonus odvodový, ani na ďalšie veci. Tieto veci máme všetky prakticky algoritmom tak, ako ich mala predchádzajúca vláda spravené, tak ich máme aj my. Ďakujem pekne.
3. schôdza NR SR - 3. deň - štvrtok - B. popoludní
Dátum: 2010-08-05
Poslanec: Muňko, Dušan (SMER - SD)
Druh vystúpenia: Vystúpenie s faktickou poznámkou

Pán Kaník, ja beriem vaše slová akože neviete, o čom hovoríte. Keď sme sa vás pýtali na vašej tlačovke, keď zákon č. 461 bo schválený, čo ste odpovedali, že to nie je vaša záležitosť, ale ministra financií. Áno, minister financií, podpredseda vlády, viem o čom hovorím, a viem, aké bude mať problémy, aby našiel tie prostriedky, ktoré potrebujeme do Sociálnej poisťovne. Keby ste boli zobrali dánsky model, alebo zobrali nemecký model, alebo zobrali švédsky model, alebo zobrali anglický model alebo resp. kanadský, ale nie čílsky, a boli by ste seriózne nastavili druhý pilier, tak dnes nemáme tento problém. Možno dnes by sme mali situáciu úplne inú. Česká republika štyri roky pripravuje druhý pilier, do dnešného dňa ho nezaviedla, pretože hľadá široký konsenz. Ja som povedal na začiatku, že by som bol rád, aby medzi koalíciou a opozíciou došla v tejto veci seriózna diskusia a seriózne sme nastavili pravidlá. Ak myslíte, že nájdete zdroje v prvom pilieri, pritom čo som tu pomenoval výšku dôchodkov, ktorí majú pod minimum, ktorí majú 307 eur a chcete ešte niekde hľadať iné, nech sa páči. Ale ja z hľadiska toho, že tam dva roky pôsobím, tie zdroje neviem nájsť. A bude ich mať problém nájsť aj minister financií. A nešpekulujme o žiadnom odvodovom bonuse. Prepočítajte si veci. Mám vaše algoritmy, ktoré ste robili. Mám Magvašiho. Najbližšie bol podpredseda vlády, minister financií, z hľadiska svojho modelu, ktorý mal. Aj Národná banka mala niektoré veci skreslené. Takže, nehovorte tu od veci, sadneme si, či je to koalícia alebo opozícia, to čo tu povedal pán Petrák a hľadajme riešenie, akým spôsobom sa z tejto pekelnej pozície dostaneme. Ja nebudem okolo toho robiť politiku. To nemá žiaden význam. Jednoducho, prerábajú naši otcovia, naší starí rodičia, budeme prerábať aj my. Buď tento pomer zmeníme, alebo nájdeme riešenie.
3. schôdza NR SR - 3. deň - štvrtok - B. popoludní
Dátum: 2010-08-05
Poslanec: Muňko, Dušan (SMER - SD)
Druh vystúpenia: Vystúpenie v rozprave

Vážený pán predseda parlamentu, vážení ministri, kolegyne, kolegovia, po tom ako som si prečítal programové vyhlásenie novej vlády, prekvapilo ma množstvo základných rozporov. Napríklad na jednej strane koalícia konštatuje, že verejné financie sú rozvrátené, no súčasne bez toho, aby do programového vyhlásenia zapracovala zásadné oživovacie impulzy, ktoré podľa nej situácia vyžaduje, napr. ako získať pre Sociálnu poisťovňu peniaze na výplatu dôchodkov. Vzhľadom na situáciu, ako ju vláda opisuje teraz a predstavitelia vládnych strán opisovali pred voľbami, je vládny program bez navrhnutia akéhokoľvek nepopulárneho opatrenia až príliš optimistický, až sa pýtam, čo tým vláda sleduje a na aký scenár vládnutia sa pripravuje? Pokojne môžeme povedať, že vládna koalícia teraz predstavuje iné zámery, než akými sa uchádzala o dôveru voličov. Čo si má bežný občan ... (Prerušenie vystúpenia predsedajúcim.)
3. schôdza NR SR - 3. deň - štvrtok - B. popoludní
Dátum: 2010-08-05
Poslanec: Muňko, Dušan (SMER - SD)
Druh vystúpenia: Vystúpenie s faktickou poznámkou

Pán minister, ja by som len chcel podotknúť, pretože Slovensko podpísalo Sálsky protokol, z hľadiska dopravy či osobnej, vlakovej alebo autobusovej, akonáhle príde k privatizácii autobusovej dopravy, musíte počítať, že všetky stratové linky nebudú prevádzkovať a bude ich musieť asi zabezpečovať znova štát alebo samospráva, resp. územné celky. To je jedna moja pripomienka, vážna, druhá pripomienka je, samozrejmá vec, k letisku. Viete veľmi dobre, že Slovensko prišlo v roku 1992 pri zlom delení o podiel v Československých aerolíniach. Tým, že Slovensko nemá vlastné aerolínie, nemá, prakticky, keď dneska každý lieta, možnosť rozvíjať cestovný ruch. Ja vítam aj to, aby mesto dostalo podiel, tak ako majú rakúske mestá a vidiek, v bratislavskom letisku, ale zároveň upozorňujem, že Slovensko z hľadiska to, čo investovalo dneska do bratislavského letiska, hlavne, že vybudovalo terminál, tak isto vybudovali terminál Rakúšania, vybudovali aj terminál nákladný. My máme stále nižšie platy, čiže rozvoj terminálu, hlavne nákladného, na Slovensku, hlavne v Bratislave, by mal pokračovať ďalej. Hlavne, pokiaľ sa týka Ázie a ďalších destinácií. Ale ešte chcem povedať, rakúske letisko žije z nás, asi, zhruba, 60 mil. eur, čo precestujú slovenskí občania, ktorí lietajú z viedenského letiska. Len toľko dávam do pozornosti, pokiaľ sa týka v prípade, že strategický partner by mal vstúpiť na bratislavské letisko. Ďakujem pekne.
3. schôdza NR SR - 3. deň - štvrtok - A. dopoludnia
Dátum: 2010-08-05
Poslanec: Muňko, Dušan (SMER - SD)
Druh vystúpenia: Vystúpenie s faktickou poznámkou

Vážený pán predseda, nemáte pravdu. V prvom rade dávam za pravdu pánovi podpredsedovi Miklošovi. Pokiaľ chcete zaviesť odvodový bonus, tak musíte najprv spraviť serióznu reformu verejných financií a samosprávy, po prvé. Za druhé musíte sa vrátiť k daňovej reforme. Prepracovať ju, aby ste získali príjmovú časť. Ja sa nechcem vracať k niektorým veciam, pretože som povedal na výbore sociálnych vecí, že ja pripravím podklady a rozdám každému členovi sociálneho výboru. Ten deficit Sociálnej poisťovne, ktorý bol naplánovaný, že je to 1 mld. 475 mil. eur za rok 2010 bude vyšší. Len doteraz sme zaplatili, resp. bolo prevedených do SP 885 mil. eur zo štátnych aktív. Boli predané dlhopisy, a potom boli odvedené do druhého piliera, väčšinou do konzervatívneho piliera. Ale nechcem sa tu zdržiavať, ale môžme si k tomu sadnúť a prebrať si veci, aj super hrubú mzdu, čo nám robí aké problémy. Ja som odovzdal podpredsedovi vlády za Sociálnu poisťovňu legislatívne návrhy, ktoré chceme riešiť. Ja ich odovzdám aj predsedovi výboru pre sociálne veci, aby sme si k tomu sadli. Pretože, ja tvrdím jednu vec, pokiaľ nenájdeme spoločnú reč, koalícia - opozícia, tak budú zatiaľ na to doplácať naši rodičia, starí rodičia, neskoršie aj my. Pokiaľ sa týka celkove, tak ako je nastavený zákon 461 a nastavený zákon 43, je to zlé. Ďakujem pekne.
26. schôdza NR SR - 9.deň - B. popoludní
Dátum: 2011-12-13
Poslanec: Novotný, Viliam (SDKÚ – DS)
Druh vystúpenia: Vystúpenie v rozprave

46. Pán predseda, dajte, prosím, hlasovať o tom, že Národná rada prideľuje predmetný návrh zákona na prerokovanie ústavnoprávnemu výboru, výboru pre sociálne veci, výboru pre financie, rozpočet a menu a výboru pre zdravotníctvo s tým, že gestorský výbor bude výbor pre zdravotníctvo a výbory prerokujú predmetný návrh zákona ihneď.
26. schôdza NR SR - 9.deň - A. dopoludnia
Dátum: 2011-12-13
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

69. Ďakujem pekne. Pán poslanec Ondruš, po mojom vystúpení ste ma nadnesene trošku prirovnali k boľševickému agitátorovi, keď som hovoril o tom, ako lekári vnímajú transformáciu, aj keď, verte mi, mám za sebou, keď som to dobre počítal, asi 40 hodín rokovaní s Lekárskym odborovým združením a desiatky hodín rokovaní s kolegami po celom Slovensku. Ale, prosím, toto je váš pohľad na vec, tak dovoľte, aby som sa aj ja vyjadril k vášmu vystúpeniu. Musím povedať, pán poslanec, že vy by ste sa uplatnili aj ako hovorca Lekárskeho odborového združenia, dokonca mám pocit, že miestami ste boli lepší ako pán predseda Kollár, taký konzistentnejší, uhladený. Naozaj veľmi krásne ste zhrnuli postavenie, stanoviská a záujmy Lekárskeho odborového združenia. Ďakujem pekne.
26. schôdza NR SR - 9.deň - A. dopoludnia
Dátum: 2011-12-13
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

65. Ďakujem pekne. Naozaj len veľmi telegraficky, veď kolegovia vyjadrili svoje názory a ďakujem, že reagovali, že diskutujeme o tejto problematike. K pánovi poslancovi Maďaričovi mám len dve poznámky. Tá prvá, že odmietam tvrdenie, že vláda Slovenskej republiky alebo ktokoľvek z poslancov Národnej rady, ktorí sedia v tomto parlamente, ohrozuje životy pacientov. Ani vláda, ani poslanci nezobrali pacientov za rukojemníkov. Ani vláda, ani poslanci. Pán poslanec Maďarič si trošku zamenil príčinu a dôsledok. A vrelo by som mu odporúčal, keď tak bude vehementne rečniť o záväzkoch vlády, aby si naozaj pozorne prečítal to memorandum. Veľa by sa dočítal o tom, aké záväzky vláda dala a či ich plní, alebo neplní, inač je to potom také tvrdenie voči tvrdeniu. Čo sa týka pána poslanca Rašiho, povedal, že od roku 2003 bol SMER proti transformácii nemocníc na akciové spoločnosti. Veľmi by ma zaujímalo, či aj pán poslanec Raši bol od roku 2003 proti transformácii nemocníc na akciové spoločnosti. Naozaj by som bol rád, keby som poznal jeho názor z tých rokov, lebo moje informácie z obdobia 2003 - 2005 sú trošku odlišné, ale je možné, že spoznal túto ideovú pravdu strany SMER až trošku neskôr, keď sa stal riaditeľom za túto stranu v bratislavskej fakultnej, resp. univerzitnej nemocnici. A odmietam to tvrdenie, ktoré povedal pán poslanec Raši, že transformácia nemocníc je len o primitívnom biznise. Neverím, neverím to, že župan za stranu SMER pán Trebuľa robil nejaký primitívny biznis, keď súhlasil s prevodom akcií štyroch nemocníc, akciových spoločností, v Košickom kraji pre investora. Neverím!
26. schôdza NR SR - 9.deň - A. dopoludnia
Dátum: 2011-12-13
Poslanec: Novotný, Viliam (SDKÚ – DS)
Druh vystúpenia: Vystúpenie v rozprave

19. Vážený pán predseda... (Ruch v sále. Prerušenie vystúpenia predsedajúcim.) Hrušovský, Pavol, predseda NR SR 20. Prosím o kľud v rokovacej sále. Novotný, Viliam, poslanec NR SR 21. ... dovoľte, aby som vám predniesol návrh na uznesenie Národnej rady Slovenskej republiky. Návrh uznesenia Národnej rady Slovenskej republiky z 13. decembra 2011. Národná rada Slovenskej republiky podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady v znení neskorších predpisov na návrh vlády Slovenskej republiky súhlasí s tým, že návrh Výboru Národnej rady Slovenskej republiky pre zdravotníctvo na vydanie zákona, ktorým sa mení a dopĺňa zákon č. 578/2004 Z. z. o poskytovateľoch, prerokuje v skrátenom legislatívnom konaní na 26. schôdzi Národnej rady Slovenskej republiky.
26. schôdza NR SR - 6.deň - B. popoludní
Dátum: 2011-12-07
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

Ďakujem pekne. Viete, v slovenskom zdravotníctve sa stalo fenoménom rozprávať o 4 % za poistencov štátu, ako keby tieto v prípade ich navýšenia mali vyriešiť všetky problémy slovenského zdravotníctva. Mám na stole výzvu Slovenskej lekárskej komory, aby sme schválili 5,5 % za poistencov štátu. Len viete, Národná rada môže schváliť čokoľvek, len môže schváliť to, na čo reálne daňoví poplatníci majú peniaze, na čo daňoví poplatníci zaplatia svoje dane. Chcel by som pánovi poslancovi Rašimu dať do pozornosti, aby si naozaj pozrel, ako budú vyzerať verejné zdroje v rezorte zdravotníctva budúci rok. Zdravotníctvo je jediný rezort, ktorý po neschválení daňovo-odvodovej reformy dostal oproti návrhu štátneho rozpočtu schváleného 7. októbra pridaných 70 mil. eur. Medziročný nárast disponibilných zdrojov zdravotných poisťovní podľa makroekonomického vývoja čísel, ktoré máme k dispozícii z novembra tohto roku, pri 4 % za poistencov štátu bude plus bezmála 180 mil. eur v budúcom roku oproti roku 2011, v ktorom žijeme, 4,5-percentný nárast disponibilných zdrojov. K tomu treba, samozrejme, pripočítať aj skutočnosť, že zákon o lieku a príslušnom rozsahu sme schvaľovali preto, aby sme predovšetkým ušetrili náklady zdravotných poisťovní a náklady pacientov na predražené lieky. Šetrenie na liekoch by malo znamenať položku až do 100 mil. eur podľa odhadov ministerstva zdravotníctva. Čiže ja vidím priestor na navýšenie miezd pre sestry aj pre lekárov v budúcom kalendárnom roku. Posledná moja poznámka je k tomu zisku. Viete, Ústavný súd rozhodol o tom, že zákaz zisku zdravotných poisťovní bol protiústavný. Táto vláda prijala jednu veľmi prísnu novelu, za akých okolností môžu zdravotné poisťovne vykazovať zisk. Ďakujem pekne.
24. schôdza NR SR - 5.deň - B. popoludní
Dátum: 2011-10-20
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

28. Ďakujem pekne, dámy a páni. Boli sme svedkami takého nešikovného pokusu zo strany pána poslanca Rašiho a strany SMER zastaviť transformáciu nemocníc na akciové spoločnosti. To odôvodnenie, ktoré povedal k pozmeňujúcemu návrhu, bolo plné neprávd, lží, zavádzania, ale hlavne straníckej agendy strany SMER. Vnímam to ako takú povinnú jazdu štartujúcej predvolebnej kampane strany SMER a pána poslanca Rašiho. SMER chce uchopiť túto tému. Je to úplne jasné. Nechce ju riešiť. Chce ju len formálne uchopiť, pretože pán Raši aj strana SMER musia veľmi dobre vedieť, že neexistuje momentálne v tejto snemovni dohoda na zastavení transformácie, na schválení takéhoto pozmeňujúcejho návrhu. Chcem vás ale upozorniť, že tieto pokusy zo strany SMERU dostať sa do témy, využiť nespokojnosť a neinformovanosť niektorých kolegov z rezortu zdravotníctva na kampaň tak, ako to strana SMER urobila v roku 2006, sa v najbližšom období zrejme budú stále hustejšie opakovať. Ďakujem pekne.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-13
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

162. Ďakujem pekne. Mňa mrzí, že pán poslanec Raši znovu otvoril diskusiu, o ktorej sme diskutovali v pléne Národnej rady minulý týždeň. Chcel by som mu len povedať asi toľko, že zákony o lieku a rozsahu naozaj vyvolali veľkú celospoločenskú diskusiu, diskutovalo sa aj na odbornej, aj na politickej úrovni. Veľký odpor bol citeľný zo strany farmaceutických firiem, zo strany lekárnikov, aj zo strany lekárov v úvode tejto diskusie. Treba povedať, že všetky vecné pripomienky, ktoré prichádzali, či už na výbor pre zdravotníctvo, alebo samotným poslancom, boli postupne po diskusii s ministerstvom zdravotníctva odstraňované, možno, keby sa pán poslanec trošku viacej venoval tomu, aké pozmeňovacie návrhy boli nakoniec prijímané a dnes schválené, a menej foteniu daňového úradu v Košiciach, tak by si určite všimol, že mnohé z problémov a otáznikov, ktoré nanášali či už farmaceutické firmy, alebo lekári, sa podarilo vydiskutovať. Dá sa povedať, že proti schváleniu tohto zákona o lieku boli v podstate v závere už len Slovenská lekárnická komora a poslanecký klub strany SMER a možno niekoľko ešte jednotlivých poslancov v Národnej rade. Chcem tiež povedať, že tvrdenia o tom, že je to zákon o smrti, nie sú pravdivé, pretože pozmeňujúce návrhy pána poslanca Markoviča a môj pozmeňujúci návrh upravili aj vstup nových inovatívnych liekov, aj prípadne rozšírenie indikácie pri jednotlivých liekoch, takže to absolútne nie je pravda. Žiaľ, pán poslanec Raši dnes vystupoval, ako keby sa písal máj, aj keď je september tohto roku. Výsledkom týchto zákonov, ktoré sme schválili, je to, že budú lacnejšie lieky, že budú nižšie doplatky a že budú zľavy pre pacientov. A ja verím, že silne sociálne cítiacich politikov to naozaj ide roztrhnúť, že takýto zákon nedokázali presadiť, keď vládli. Ďakujem pekne.
22. schôdza NR SR - 5.deň - A. dopoludnia
Dátum: 2011-09-13
Poslanec: Novotný, Viliam (SDKÚ – DS)
Druh vystúpenia: Vystúpenie v rozprave

77. Hlasovali sme o všetkých pozmeňovacích návrhoch zo spoločnej správy. V rozprave nebol podaný žiadny pozmeňovací návrh. Mám splnomocnenie gestorského výboru, aby sme vládny návrh zákona prerokovali v treťom čítaní ihneď. Dajte o tom, prosím, hlasovať.